Ontlont só Covid-stres in huishoudings - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ontlont só Covid-stres in huishoudings
Ontlont só Covid-stres in huishoudings
'n Wêreldwye pandemie van 'n nuwe onbekende virus kan lei tot erge stres en angs, wat boonop vererger kan word deur regulasies wat ingestel word om die virus te probeer bekamp.
Volgens Charnel Hattingh, nasionale bemarking- en kommunikasiebestuurder van die veiligheidsmaatskappy Fidelity ADT, sien hulle definitief 'n toename in stres in huishoudings as mens kyk na die kommentare op WhatsApp- en sosialemedia-gemeenskapsgroepe waar mense om hulp vra wanneer hulle gille of 'n bakleiery hoor by huise in hul straat.
"Daar is ook 'n aantal kwaai en dreigende boodskappe teenoor bure en diegene wat nie voldoen aan die afsonderingstydperk se regulasies nie. Ons kry definitief meer oproepe oor onenigheid in huishoudings."
Dit kan verduidelik word aan die hand van verhoogde vlakke van angs en vrees in die tydperk. Dr Marshinee Naidoo, 'n psigiater by die Akeso Alberton-geestesgesondheidsfasiliteit, sê dit is maklik om behep te raak met Covid-19 te midde van die konstante herinnerings aan die pandemie. Mense voel onrustig, angstig of benoud.
"Die liggaam se reaksie op spanning en stres het ons voorouers gehelp om veilig te bly deur hulle gereed te maak om op fisiese gevare te reageer. Alhoewel hierdie spanning positief kan wees en ons tot aksie kan lei, is dit nie noodwendig toepaslik of in verhouding met die tipes waargenome bedreigings wat ons deesdae in die gesig staar nie, soos die onsekerhede van die lewe tydens die Covid-19-pandemie."
Volgens Naidoo is die "veg-of-vlug"-reaksie algemeen wanneer gevaar waargeneem word. Dit sluit in dat die liggaam voedingstowwe en hormone in die bloedstroom vrystel wat veroorsaak dat die hart vinniger klop sodat meer suurstofhoudende bloed en energie beskikbaar is vir die persoon se spiere sodat hy of sy gereed is om die bedreiging te beveg of daarvan weg te hardloop. Dr. Naidoo benadruk ook dat dit baie vinnig kan gebeur en gepaardgaan met vinnige asemhaling, verhoogde bloeddruk en gevoelens van angs.
"Wanneer ons angstig is, hou ons liggaam ons oplettend en gereed vir enige fisieke gevaar, wat in sommige gevalle nuttig kan wees maar nie regtig behulpsaam is as ons gedurig oor iets soos die pandemie bekommerd is en onseker is oor die toekoms nie."
Volgens dr. Naidoo is daar 'n paar dinge wat mens kan doen om stres en angs te hanteer. "Dis belangrik om jou angs te erken en te verstaan dat dit 'n natuurlike tog onbehulpsame reaksie op sekere situasies is. Wend dan 'n doelbewuste poging aan om op ander dinge te fokus."
Studies het ook bevind dat deur in kontak met ander mense te bly, mens kan help om stres en angs beter te hanteer. "Bly in kontak met die mense vir wie jy omgee. Maak gebruik van tegnologie soos foonoproepe, e-posse, videoklets en boodskappe."
Naidoo raai mense ook aan om deur die dag hul stres te hanteer deur byvoorbeeld oefening, meditasie en asemhalingstegnieke aangesien dit kan help om vlakke van streshormone te verminder. "Lag is 'n wonderlike spanningsverligter. Vervang bekommernis deur dankbaarheid deur te kyk na al die seëninge in jou lewe en dit te waardeer."
Covid-19 is 'n ernstige gesondheidskwessie maar volgens Naidoo kan dit 'n ernstige en onnodige tol eis van jou geestesgesondheid en liggaamlike welstand indien jy toelaat dat kommer daaroor jou lewe oorneem.